               ЕВРОПЕЙСКА КОМИСИЯ
            Брюксел, 5.2.2018
            COM(2018) 54 final
            2018/0020(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на комитета по СИП, създаден с Временното споразумение за икономическо партньорство (СИП) между Кот д’Ивоар, от една страна, и Европейската общност и нейните държави членки, от друга страна, относно приемането на вътрешен правилник на комитета по СИП

               ОБЯСНИТЕЛЕН МЕМОРАНДУМ

               1.Цел на предложението

               Настоящото предложение се отнася до решението за установяване на позицията, която трябва да се заеме от името на Съюза в рамките на комитета по СИП, създаден с Временното споразумение за икономическо партньорство (СИП) между Кот д’Ивоар, от една страна, и Европейската общност и нейните държави членки, от друга страна, относно приемането на вътрешен правилник на комитета по СИП.

               2.Контекст на предложението

               2.1.Временното споразумение за икономическо партньорство между Кот д’Ивоар, от една страна, и Европейската общност и нейните държави членки, от друга страна

               Временното споразумение за икономическо партньорство (наричано по-нататък „споразумението“) между Кот д’Ивоар, от една страна, и Европейската общност и нейните държави членки, от друга страна, има за цел да намали и премахне бедността посредством установяване на систематично търговско партньорство; насърчаване на конкуренцията и диверсификацията в икономиката, на икономическото сътрудничество и на добрите управленски практики; постепенно задълбочаване на интеграцията на Кот д’Ивоар в световната икономика; подобряване на капацитета по отношение на търговската политика и свързаните с търговията въпроси; укрепване на съществуващите взаимоотношения между страните въз основа на солидарността и взаимния интерес и насърчаване на развитието на частния сектор и на растежа на заетостта.

               Споразумението бе подписано на 26 ноември 2008 г. в Абиджан и на 22 януари 2009 г. в Брюксел
                  1
                и се прилага временно от 3 септември 2016 г.
                  2
               .

               2.2.Комитетът по СИП

               С член 73 от споразумението се създава комитет по СИП, който отговаря за управлението на всички области, попадащи в приложното поле на споразумението, както и за осъществяването на всички посочени в него задачи.

               В член 73 от споразумението се уточнява, че комитетът по СИП определя своите правила за организация и работа, както и че на неговите заседания могат да присъстват трети страни и че комисията на Западноафриканския икономически и валутен съюз (UEMOA) и комисията на Икономическата общност на западноафриканските държави (CEDEAO) могат да бъдат канени на събранията на комитета по СИП.

               Решенията в рамките на комитета по СИП се приемат с консенсус между страните и след приключване на съответните вътрешни процедури.

               Съюзът и неговите държави членки са страни по споразумението. По линия на ЕС комитетът по СИП включва представители на Европейската комисия и на държавите членки.

               2.3.Предвиденият акт на комитета по СИП

               По време на първото си заседание комитетът по СИП трябва да приеме съвместно решение за установяване на вътрешен правилник на комитета по СИП (наричано по-нататък „предвиденият акт“).

               Целта е да бъдат определени, в съответствие с член 73, параграф 2 от споразумението, правилата за организация и работа на комитета по СИП.

               3.Позиция, която трябва да се заеме от името на Съюза

               С настоящото предложение за решение на Съвета се определя позицията на Европейския съюз относно решение, което трябва да бъде взето в рамките на комитета по СИП относно вътрешния правилник на комитета по СИП.

               Двете страни по споразумението проведоха предварителни консултации помежду си и проектът на вътрешен правилник бе одобрен и парафиран от двете страни по време на учредителното заседание на комитета по СИП, проведено на 5 април 2017 г. в Абиджан. Проектът на вътрешен правилник е в съответствие с член 73 от споразумението и е сходен с предходните правилници, приети от Европейския съюз в контекста на други споразумения за икономическо партньорство.

               Проектът на вътрешен правилник урежда по-специално въпросите относно състава и председателството на комитета по СИП, неговия секретариат, организацията на неговите заседания, воденето на протокол и вземането на решения в рамките на комитета по СИП, езиковия режим и разходите във връзка с организирането и провеждането на заседанията на комитета по СИП.

               Задължението за приемане на вътрешен правилник е заложено в споразумението.

               Предложението няма отрицателно въздействие върху икономическата, социалната и екологичната политика на Европейския съюз или на Кот д’Ивоар.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  3
               .

               4.1.2.Приложение в конкретния случай

               Комитетът по СИП е създаден със споразумението орган.

               В член 73 от споразумението се предвижда, че комитетът по СИП определя правилник за своята организация и работа.

               Актът, който комитетът по СИП има за задача да приеме, представлява акт с правно действие. Предвиденият акт ще бъде обвързващ съгласно международното право в съответствие с член 72 от споразумението.

               С предвидения акт не се допълва, нито се изменя институционалната рамка на споразумението.

               Поради това процесуалноправното основание за предложеното решение на Съвета е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Поради естеството на споразумението предвиденият акт преследва цели и съдържа части в областта на общата търговска политика и сътрудничеството за развитие. Тези елементи на предвидения акт са неразривно свързани, без никой от тях да е акцесорен по отношение на другия.

               Поради това материалноправното основание за предложеното решение на Съвета са членове 207 и 209 от ДФЕС.

               4.3.Заключение

               Правното основание за предложението за решение на Съвета следва да бъдат членове 207 и 209, във връзка с член 218, параграф 9 от ДФЕС.

               2018/0020 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на комитета по СИП, създаден с Временното споразумение за икономическо партньорство (СИП) между Кот д’Ивоар, от една страна, и Европейската общност и нейните държави членки, от друга страна, относно приемането на вътрешен правилник на комитета по СИП

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално членове 207 и 209, във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Временното споразумение за икономическо партньорство (наричано по-нататък „споразумението“) между Кот д’Ивоар, от една страна, и Европейската общност и нейните държави членки, от друга страна, бе подписано на 26 ноември 2008 г. в Абиджан и на 22 януари 2009 г. в Брюксел
                  4
                и се прилага временно от 3 септември 2016 г.
                  5
               .

               (2)С член 73 от споразумението се създава комитет по СИП, който отговаря за управлението на всички области, попадащи в приложното поле на споразумението, и за осъществяването на всички посочени в него задачи.

               (3)В член 73 от споразумението се предвижда, че комитетът по СИП определя правилник за своята организация и работа.

               (4)По време на първото си заседание комитетът по СИП трябва да приеме решение относно своя вътрешен правилник.

               (5)Целесъобразно е да се установи позицията, която трябва да се заеме от името на Съюза в рамките на комитета по СИП, тъй като решението на комитета по СИП ще бъде обвързващо за Съюза,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза, по време на първото заседание на комитета по СИП, се основава на проекта на решение на комитета по СИП, приложен към настоящото решение.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        ОВ L 59, 3.3.2009 г., стр. 1.

                     (2)

                        ОВ L 272, 7.10.2016 г., стр. 1.

                     (3)

                        Решение от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (4)

                        ОВ L 59, 3.3.2009 г., стр. 1.

                     (5)

                        ОВ L 272, 7.10.2016 г., стр. 1.

    ---documentbreak---

               ЕВРОПЕЙСКА КОМИСИЯ
            Брюксел,5.2.2018
            COM(2018) 54 final
            ПРИЛОЖЕНИЕ
            към
            Предложение за решение на Съвета
            относно позицията, която трябва да се заеме от името на Европейския съюз в рамките на комитета по СИП, създаден с Временното споразумение за икономическо партньорство (СИП) между Кот д’Ивоар, от една страна, и Европейската общност и нейните държави членки, от друга страна, относно приемането на вътрешен правилник на комитета по СИП

               ПРИЛОЖЕНИЕ

               РЕШЕНИЕ № …/2017 НА КОМИТЕТА ПО СИП

               създаден съгласно Временното споразумение за икономическо партньорство между Кот д’Ивоар, от една страна, и Европейската общност и нейните държави членки, от друга страна, във връзка с приемането на вътрешен правилник на комитета по СИП

               КОМИТЕТЪТ ПО СИП,

               като взе предвид Временното споразумение за икономическо партньорство между Кот д’Ивоар, от една страна, и Европейската общност и нейните държави членки, от друга страна (наричано по-нататък „споразумението“), подписано на 26 ноември 2008 г. в Абиджан и на 22 януари 2009 г. в Брюксел
                  1
               , и по-специално член 73 от него,

               като има предвид, че:

               В споразумението се предвижда, че комитетът по СИП определя правилник за своята организация и работа,

               РЕШИ:

               Член 1

               Вътрешният правилник на комитета по СИП се приема във вида, в който фигурира в приложение I.

               Член 2

               Настоящото решение влиза в сила на … г.

               Съставено в …. на ... г.

               ПРИЛОЖЕНИЕ I

               ПРОЦЕДУРЕН ПРАВИЛНИК НА КОМИТЕТА ПО СИП

               създаден съгласно Временното споразумение за икономическо партньорство между Кот д’Ивоар, от една страна, и Европейската общност и нейните държави членки, от друга страна

               Член 1

               Състав и председателство

               1.Комитетът по СИП се състои, от една страна, от представители на членовете на Съвета на Европейския съюз и на Европейската комисия, а от друга страна — от представители на Кот д’Ивоар на равнище министри или висши държавни служители.

               2.Позоваването на „страните“ в процедурния правилник е в съответствие с определението, посочено в член 72 от споразумението.

               3.Комитетът по СИП се председателства на ротационен принцип за периоди от 12 месеца от представител на Европейския съюз и от представител на Кот д’Ивоар. Първият период започва на датата на първото заседание на комитета по СИП, създаден със споразумението, и приключва на 31 декември следващата година. Първото председателство на комитета по СИП се поема от представител на Кот д’Ивоар.

               4.На заседанията на комитета по СИП могат да бъдат канени да участват представители на комисията на Западноафриканския икономически и валутен съюз (UEMOA) и на комисията на Икономическата общност на западноафриканските държави (CEDEAO). Страните могат да решат да поканят допълнителни наблюдатели, включително представители на частния сектор и на гражданското общество, както и експерти, на ad hoc база.

               Член 2

               Заседания

               1.Комитетът по СИП провежда редовни заседания най-малко веднъж годишно и извънредни заседания, когато обстоятелствата го налагат и при съгласие на страните.

               2.Всяко заседание на комитета по СИП се провежда по време и на място, договорено между двете страни.

               3.Заседанията на комитета по СИП се свикват от председателството на комитета по СИП.

               Член 3

               Делегации

               Преди всяко заседание председателството на комитета по СИП се уведомява за очаквания състав на делегациите на Кот д’Ивоар и на ЕС.

               Член 4

               Секретариат

               Секретариатът на комитета по СИП се поема на ротационен принцип за периоди от 12 месеца от длъжностни лица от Европейската комисия и от Кот д’Ивоар. Тези периоди съвпадат с периодите, за които председателството на комитета по СИП последователно се поема съответно от Европейския съюз и от Кот д’Ивоар. Секретариатът се осигурява от страната, която е поела председателството.

               Член 5

               Документи

               Когато разискванията в рамките на комитета по СИП се основават на свързани с тях писмени документи, тези документи се номерират и разпространяват от секретариата като документи на комитета по СИП.

               Член 6

               Кореспонденция

               1.Цялата кореспонденция, адресирана до комитета по СИП, се препраща на секретариата на комитета по СИП.

               2.Секретариатът гарантира, че цялата кореспонденция, адресирана до комитета по СИП, се препраща на председателството на комитета и, когато е целесъобразно, се разпространява до кореспондентите на страните, посочени в член 73 от споразумението, под формата на документи по член 5 от настоящия вътрешен правилник.

               3.Секретариатът изпраща кореспонденцията от председателството на комитета по СИП до съответните страни и, когато е целесъобразно, я разпространява под формата на документи по член 5 от настоящия вътрешен правилник.

               Член 7

               Дневен ред на заседанията

               1.Секретариатът на комитета по СИП изготвя предварителен дневен ред за всяко заседание въз основа на предложения от страните. Секретариатът на комитета по СИП изпраща дневния ред на кореспондентите на всяка от страните не по-късно от 15 дни преди началото на заседанието.

               2.Предварителният дневен ред съдържа въпросите, за чието включване е постъпило искане в секретариата не по-късно от двадесет и един дни преди началото на заседанието, като въпросите се включват в предварителния дневен ред само ако секретариатът получи съответните свързани документи най-късно на датата, на която се изпраща предварителният дневен ред.

               3.Дневният ред се приема от комитета по СИП в началото на всяко заседание. Точки, които не са включени в предварителния дневен ред, могат да бъдат добавяни към дневния ред със съгласието на страните.

               4.Със съгласието на страните председателството на комитета по СИП може да покани експерти да присъстват на заседанията на комитета, за да предоставят информация по конкретни въпроси.

               5.Със съгласието на страните секретариатът може да съкрати сроковете, посочени в параграф 1, за да се вземат предвид особеностите по даден конкретен случай.

               Член 8

               Протокол

               1.Секретариатът изготвя във възможно най-кратък срок проект на протокол от всяко заседание.

               2.По правило в протокола се обобщава всеки въпрос от дневния ред, като, когато е приложимо, се посочва следното:

               а)всички документи, представени на комитета по СИП;

               б)всички декларации, чието вписване е било поискано от член на комитета по СИП,

               в)взетите решения, направените препоръки, декларациите, по които е постигнато съгласие, и заключенията, приети по конкретни въпроси.

               3.Протоколът включва също списък на участниците в комитета по СИП и списък на членовете на придружаващите ги делегации.

               4.Протоколът се одобрява писмено от двете страни в срок от два месеца от датата на заседанието. След като протоколът бъде одобрен, два екземпляра от него се подписват от секретариата и всяка от страните получава по един оригинал от тези автентични документи.

               Член 9

               Решения

               1.Комитетът по СИП взема решения с консенсус.

               2.Съгласно посоченото в член 15 от Споразумението от Котону комитетът по СИП може да реши да представи пред Съвета на министрите АКТБ — ЕС всякакви общи въпроси от интерес за всички страни от АКТБ — ЕС, възникващи в рамките на споразумението.

               3.В периода между заседанията комитетът по СИП може да приема решения чрез писмена процедура със съгласието на двете страни. Писмената процедура се състои в размяна на ноти между страните.

               4.Решенията на комитета по СИП се обозначават като „Решение“, последвано от пореден номер, датата на тяхното приемане и описание на предмета им. Във всяко решение се посочва датата на влизането му в сила.

               5.Автентичността на решенията, приети от комитета по СИП, се удостоверява от представител на Европейската комисия от името на Европейския съюз като страна по споразумението и от представител на Кот д’Ивоар.

               6.Решенията се изпращат до страните като документи на комитета по СИП.

               Член 10

               Публичност

               1.Освен ако не е решено друго, заседанията на комитета по СИП не са публични.

               2.Всяка от страните може да реши да публикува решенията на комитета по СИП в своето съответно официално издание.

               Член 11

               Езиков режим

               1.Работният език на комитета по СИП е общият за страните официален език.

               2.Комитетът по СИП основава разискванията си и приемането на решения на документация и предложения, изготвени на езика, посочен в параграф 1.

               Член 12

               Разходи

               1.Всяка страна поема всички разходи, които е направила в резултат на участието си на заседанията на комитета по СИП — както разходите за персонал, пътните и дневните разходи, така и пощенските и телекомуникационните разходи.

               2.Разходите по организирането на заседанията и размножаването на документите се поемат от страната, която е домакин на заседанието.

               3.Разходите във връзка с предоставянето на услуги за устен превод на заседанията и за писмен превод на документи се поемат от страната — домакин на заседанието. Разходите, свързани с предоставянето на услуги за устен превод и за писмен превод на документи на или от други официални езици на Европейския съюз, се поемат от ЕС като страна по споразумението.

                     (1)

                        ОВ L 59, 3.3.2009 г., стр. 1.


               ЕВРОПЕЙСКА КОМИСИЯ
            Брюксел, 9.2.2018
            COM(2018) 61 final
            Предложение за
            РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
            за мобилизиране на средства от Европейския фонд за приспособяване към глобализацията във връзка със заявление от Германия – EGF/2017/008 DE/Goodyear

               ОБЯСНИТЕЛЕН МЕМОРАНДУМ

               КОНТЕКСТ НА ПРЕДЛОЖЕНИЕТО

               1.Приложимите правила за предоставяне на финансово участие от страна на Европейския фонд за приспособяване към глобализацията (ЕФПГ) са определени в Регламент (ЕС) № 1309/2013 на Европейския парламент и на Съвета от 17 декември 2013 г. относно Европейския фонд за приспособяване към глобализацията (2014—2020 г.) и за отмяна на Регламент (ЕО) № 1927/2006
                  1
                („Регламента за ЕФПГ“).

               2.На 6 октомври 2017 г. Германия подаде заявление EGF/2017/008 DE/Goodyear за финансово участие от страна на ЕФПГ вследствие на съкращения
                  2
                в Goodyear Dunlop Tires Germany GmbH в Германия.

               3.След оценка на заявлението Комисията заключи, в съответствие с всички приложими разпоредби на Регламента за ЕФПГ, че условията за предоставяне на финансово участие от страна на ЕФПГ са изпълнени.

               ОБОБЩЕНИ ДАННИ ЗА ЗАЯВЛЕНИЕТО

                        Заявление по ЕФПГ

                        EGF/2017/008 DE/Goodyear

                        Държава членка

                        Германия

                        Засегнат(и) регион(и) (ниво 2 по NUTS
                           3
                        )

                        Regierungsbezirk Karlsruhe (DE12)

                        Дата на подаване на заявлението

                        6 октомври 2017 г.

                        Дата на потвърждението за получаване на заявлението

                        6 октомври 2017 г.

                        Дата на искането за допълнителна информация

                        23 октомври 2017 г.

                        Срок за предоставяне на допълнителната информация

                        4 октомври 2017 г.

                        Срок за приключване на оценката

                        26 февруари 2018 г.

                        Критерий за намеса

                        Член 4, параграф 1, буква а) от Регламента за ЕФПГ

                        Основно предприятие

                        Goodyear

                        Брой на засегнатите предприятия

                        1

                        Сектор(и) на икономическа дейност

                        (разделение по NACE Rev. 2)
                           4

                        разделение 22 по NACE Rev. 2

                        (Производство на изделия от каучук и пластмаси)

                        Брой дъщерни предприятия, доставчици и производители надолу по веригата

                        0

                        Референтен период (максимум четири месеца):

                        14 юли 2017 г. — 5 октомври 2017 г.

                        Брой на съкращенията по време на референтния период (а)

                        632

                        Брой на съкращенията преди или след референтния период (б)

                        14

                        Общ брой на съкращенията (a + б)

                        646

                        Общ брой на бенефициерите, отговарящи на критериите

                        646

                        Общ брой на бенефициерите от целевата група

                        646

                        Брой на младите хора от целевата група, незаети с работа, учене или обучение (NEET)

                        0

                        Бюджет за персонализирани услуги (в EUR)

                        3 464 371

                        Бюджет за прилагането на ЕФПГ
                           5
                         (в EUR)

                        144 348

                        Общ бюджет (в EUR)

                        3 608 719

                        Финансово участие от ЕФПГ (60 %) (в EUR)

                        2 165 231

               ОЦЕНКА НА ЗАЯВЛЕНИЕТО

               Процедура

               4.Германия подаде заявление EGF/2017/008 DE/Goodyear на 6 октомври 2017 г., в рамките на 12 седмици от датата, на която са били изпълнени критериите за намеса, определени в член 4 от Регламента за ЕФПГ. Комисията потвърди в същия ден получаването на заявлението, а на 23 октомври 2017 г. поиска допълнителна информация от Германия. Такава допълнителната информация бе предоставена в шестседмичен срок от датата на искането. Предвиденият 12-седмичен срок от датата на получаване на пълното заявление, в който Комисията следва да приключи оценката си за това дали то отговаря на условията за предоставяне на финансово участие, изтича на 26 февруари 2018 г.

               Допустимост на заявлението

               Засегнати предприятия и бенефициери

               5.Заявлението се отнася до 646 работници, съкратени в Goodyear Dunlop Tires Germany GmbH. Това предприятие има дейности в икономически отрасъл от разделение 22 на NACE Rev. 2 („Производство на изделия от каучук и пластмаси“). Съкращенията, извършени от Goodyear, са в регион на ниво 2 по NUTS —  Regierungsbezirk Karlsruhe (DE12) в Германия.

                        Предприятия и брой на съкратените лица през референтния период

                        Goodyear Dunlop Tires Germany GmbH

                        632

               Критерии за намеса

               6.Германия подаде заявлението в съответствие с критериите за намеса по член 4, параграф 1, буква а) от Регламента за ЕФПГ, съгласно които е необходимо за референтен период от четири месеца в дадено предприятие в държава членка да са съкратени най-малко 500 работници, включително при неговите доставчици и производители надолу по веригата и/или самостоятелно заети лица, които са прекратили своята дейност.

               7.Референтният период на заявлението започна на 14 юли 2017 г. и приключи на 5 октомври 2017 г.

               8.Съкращенията по време на референтния период са следните:

               –632 работници са съкратени в предприятие Goodyear.

               Изчисляване на броя на съкращенията и на случаите на прекратяване на дейност

               9.Съкращенията през референтния период са изчислени, както следва:

               –632, считано от датата на индивидуалното предизвестие от работодателя за съкращаване или за прекратяване на трудовия договор на работника.

               Бенефициери, отговарящи на критериите

               10.Освен горепосочените работници към бенефициерите, отговарящи на критериите, спадат 14 работници, съкратени преди или след изтичането на референтния период. Всички тези работници са съкратени след общото обявяване на планираните съкращения на 24 октомври 2016 г. Може да се установи ясна причинно-следствена връзка със събитието, което е довело до съкращенията през референтния период.

               11.Общият брой на бенефициерите, отговарящи на критериите, е 646.

               Връзка между съкращенията и големите структурни промени в моделите на световната търговия, произтичащи от глобализацията

               12.За да установи връзката между съкращенията и големите структурни промени в моделите на световната търговия, възникнали вследствие на глобализацията, Германия заявява, че глобализацията е оказала негативно въздействие върху производството на автомобилни гуми от сегмент В
                  6
                в ЕС. Това се дължи на факта, че азиатски доставчици са придобили значителни пазарни дялове през последните години.

               13.Въпреки че производството на пътнически автомобили в ЕС-27, което се забави през периода на финансовата криза, се е увеличило слабо през последните години, към 2016 г. то все още не си бе възвърнало нивото от 2006 г. Според анализите на

                  Асоциацията на европейските автомобилни производители

                (ACEA) през 2016 г. продажбите на по-малки автомобили все още не са достигнали нивото си от 2005 г.  Въпреки това общият пазарен дял на моторните превозни средства, произведени в Европа, намаля от 35 % през 2001 г. на 23 % през 2016 г.  Пазарният дял на Китай в световен план нарасна през същия период от 5 % на 30 %
                  7
               . През последните десет години се наблюдава увеличение на производството на автомобили в Азия с 45 %
                  8
               .

               14.Между 2015 и 2016 г. вносът в ЕС се е увеличил с 22 %, а износът е намалял с 3 %
                  9
               . Въпреки че повечето внесени превозни средства са с произход от Турция (пазарен дял 29 %), най-значителният растеж на вноса на моторни превозни средства в периода 2015—2016 г. бе постигнат от Индия (увеличение с 31 %), следвана с незначителна разлика от Южна Африка (29 %) и Япония (20 %)
                  10
               . Дългосрочните стратегии за пазара на производителите на автомобили и гуми трябва да бъдат приведени в съответствие с равнищата на потенциален растеж. Като се има предвид, че равнището на ползване на моторни превозни средства в Европейския съюз се е увеличило само с 9 % в периода между 2005 г. и 2015 г., равнището на ползване на моторни превозни средства в Азия/Океания се е увеличило със 140 %, а в Централна и Южна Америка — с 59 % през същия период
                  11
               .

               15.Ето защо глобалният пазар на гуми също се е променил значително от началото на XXI век. Въпреки че трите големи глобални участници Bridgestone, Michelin и Goodyear представляваха 57 % от световното производство на автомобилни гуми през 2000 г., към 2013 г. тяхното значение намаля в световен мащаб до 38 %. Според вътрешно проучване на „Ernst & Young Consulting“ през същия период пазарният дял на азиатските производители от Китай, Тайван и Сингапур е нараснал от 4 % през 2001 г. на 20 % през 2013 г. Според Сдружението на европейските производители на гуми и гумени изделия (ETRMA) шест от десетте производители на гуми с най-висок оборот през 2016 г. са от Азия
                  12
               .

               16.През 2015 г. вносът в ЕС на гуми (130 милиона гуми) значително надхвърли износа (74 милиона). Производството на гуми в ЕС през 2015 г. (4,9 милиона тона)  все още не е достигнало нивото си от 2007 г. (5,1 милиона тона)
                  13
               .

               17.Публикувано от институт за пазарни изследвания Gesellschaft für Konsumforschung проучване показва, че докато през 2005 г. 77 % от продадените в Германия гуми са били от сегмента B, през 2014 г. продажбите в Германия на гуми с тези размери са били едва 43 %, което е в резултат от преместването на производството на по-малки автомобили към развиващите се пазари на Азия и Южна Америка
                  14
               .

               18.Към днешна дата за сектора в разделение 22 на NACE Rev. 2 („Производство на изделия от каучук и пластмаси“) не са били подавани никакви заявления за подкрепа от ЕФПГ
                  15
               .

               Събития, довели до съкращенията и до прекратяването на дейността

               19.Събитието, довело до съкращенията, е пълното закриване на завода на Goodyear във Philippsburg. Предприятието Goodyear Tire & Rubber Company бе създадено в Акрон, Охайо, САЩ, през 1898 г. и е един от водещите производители на гуми. През 1954 г. бе създадено Deutsche Goodyear GmbH, а през 1966 г. започна строителството на завода за гуми на дружеството във Philippsburg. Понастоящем служителите на Goodyear Dunlop в Германия са около 7600. Седалището му е в Hanau. Другите заводи в Германия се намират във Fürstenwalde, Wittlich, Riesa и Fulda.

               20.С намаляването заради глобализацията на производството на автомобили и пазарните дялове на ЕС е налице значителен натрупан свръхкапацитет в сегмент B в Goodyear, възлизащ на около пет милиона гуми в рамките на европейската производствена структура на дружеството. Това съответства на средния годишен капацитет на един производствен обект. Поради това Goodyear бе принуден да закрие един от своите заводи в Европа. Goodyear реши да закрие завода във Philippsburg, който е с най-голям капацитет за производство на гуми в сегмент B сред европейските заводи на Goodyear. Ето защо на 24 октомври 2016 г. ръководството на Goodyear обяви, че заводът за гуми във Philippsburg, с неговите 888 работници, ще бъде затворен през 2017 г.

               21.На 26 април 2017 г. Goodyear сключи с профсъюза IG BCE колективно споразумение, уреждащо условията за уволнение. След разговорите с работническия съвет, това бе включено в схема за съкращения. На 15 юли 2017 г. производството вече бе преустановено, а затварянето на завода бе обявено за 31 декември 2017 г.

               22.Социалните партньори се споразумяха за създаването на два центъра за преквалификация. Създаването на център за преквалификация не е задължително съгласно германското право. Не съществува задължение от страна на извършващото съкращенията дружество да допринесе за създаването на център за преквалификация. Без участието на извършващото съкращенията дружество не би бил учреден център за преквалификация. Ако извършващото съкращенията дружество предложи да участва и ако социалните партньори се споразумеят за създаването на център за преквалификация, германското социално право определя правната уредба за това (§ § 110 и 111, SGB III).

               23.Центровете за преквалификация ще се управляват от Weitblick - Personalpartner GmbH — дружество, собственост на Конфедерацията на германските синдикати (Deutscher Gewerkschaftsbund — DGB). 646 от работниците са подписали тристранно споразумение, съгласно което постъпват в центъра за преквалификация след официалното приключване на трудовите си правоотношения с Goodyear. 632 подписаха споразумението в рамките на референтния период, а други 14 не са го подписали все още поради отпуск по майчинство и др., но се очаква да подпишат преди края на договора с Goodyear. Лицата, които са избрали да не постъпят в центъра за преквалификация, вече са намерили нова работа, или са решили да се пенсионират.

               24. Goodyear изплати няколко обезщетения, договорени в допълнение към надбавката за обучение (Transferkurzarbeitergeld) и предостави бюджет за преквалификация от около 3 000 EUR за всеки работник. Периодът за преквалификация за всеки работник е изчислен въз основа на прослуженото време в предприятието и възлиза на максимум една година.

               25.Допълнителната подкрепа по линия на ЕФПГ ще се използва за допълване на мерките и може също така да се използва за удължаване на срока на индивидуалните мерки. 595 работници постъпиха в първия център за преквалификация на 1 януари 2018 г. Тъй като все още 51 работници работят за демонтирането на завода на Goodyear, бе създаден втори център за преквалификация, така че останалите работници да могат да постъпят в него на 1 април 2018 г.

               Предполагаемо въздействие на съкращенията върху местната, регионалната или националната икономика и заетост

               26.Очаква се съкращенията да окажат значително отрицателно въздействие върху местната икономика. Град Philippsburg, с приблизително 13 000 жители, е част от публичната служба по заетостта (ПСЗ) за район Waghäusl, с общо население от около 60 000 души. На сектора на услугите се падат само 48 % от работните места и поради това е слабо представен в сравнение с федералната провинция Баден-Вюртемберг като цяло (63 %). Регионът се характеризира преди всичко с по-голям от средното дял на хората, работещи в производствения сектор. В сравнение със съседните райони процентът на безработица в региона Waghäusl е доста висок и възлиза на 5,7 % (през юни 2017 г.) в сравнение с 3,3 % в съседния регион Карлсруе. Безработицата в регион Waghäusl нараства, и е със 17 % по-висока, отколкото през предходната година. Гражданите с мигрантски произход и възрастните хора изглежда са в най-неблагоприятно положение на регионалния пазар на труда. 25 % от безработните са чужди граждани, а около една трета от тези, които са трайно безработни лица и които получават социални помощи, са на възраст над 55 години. Голяма част от работниците, съкратени от Goodyear, също попадат в тези категории.

               27.Заводът на Goodyear беше най-големият работодател в областта и втори сред атомните електрически централи. Поради решението на Германия да спре производството на атомна енергия, атомната електроцентрала предстои да бъде закрита в рамките на следващите няколко години. Няколко по-малки или средни предприятия в региона съкратиха стотици работници, например през лятото на 2017 г. в дружество, извършващо дейност в автомобилния сектор, бяха съкратени 146 души, а други 144 бяха съкратени в резултат от закриването на производството на преси. Регионът е изправен пред структурна промяна. Поради това ПСЗ изготви стратегия за квалификации и умения, в която се вземат предвид както (бъдещите) потребности на пазара на труда, така и нивото на квалификация на засегнатите работници.

               Бенефициери от целевата група и предложени действия

               Бенефициери от целевата група

               28.Прогнозният брой на съкратените работници, които се очаква да вземат участие в мерките, е 646. По-долу е представена разбивка на тези работници по пол, гражданство и възрастова група:

                        Категория

                        Брой на
                           бенефициерите от целевата група (закръглен процент)

                        Пол:

                        Мъже:

                        641

                        (99,23 %)

                        Жени:

                        5

                        (0,77 %)

                        Гражданство:

                        Граждани на държави — членки на ЕС:

                        493

                        (76,32 %)

                        Граждани на държави извън ЕС:

                        153

                        (23,68 %)

                        Възрастова група:

                        15—24 години:

                        15

                        (2,32 %)

                        25—29 години:

                        33

                        (5,11 %)

                        30—54 години:

                        428

                        (66,25 %)

                        55—64 години

                        168

                        (26,01 %)

                        над 64 години:

                        2

                        (0,31 %)

               Допустимост на предложените действия

               29.Както е посочено по-горе, социалните партньори са се споразумели за създаването на два центъра за преквалификация, насочени към две различни групи съкратени работници от завода на Goodyear, които ще постъпят съответно в първия център за преквалификация на 1 януари 2018 г. или във втория център — на 1 април 2018 г. Допълнителните мерки, предложени от Goodyear, също се предоставят от центъра за преквалификация, но не са част от заявлението по линия на ЕФПГ. Всички описани по-долу мерки се съчетават, за да образуват пакет от персонализирани услуги, координирани от центровете за преквалификация, с които се цели съкратените работници отново да започнат работа:

               30.Персонализираните услуги, които се предвижда да бъдат предоставени на съкратените работници, включват следните действия:

               –Мерки за повишаване на уменията: Те се предлагат на работниците, които отговарят на критериите, след извършване на профилиране на уменията и провеждане на интервюта за професионално ориентиране, за да им се помогне да извлекат полза от възможностите на пазара на труда. Предлаганите курсове за обучение ще са насочени към сектори с перспективи, като например металообработване и складиране. Курсовете може да се предоставят индивидуално или в група и варират от курсове за придобиване на основни умения до курсове за допълнителна квалификация и курсове за подготовка на участниците за промените в професионалното развитие. Курсовете по немски език ще бъдат обект на специално внимание за участници с много ниско равнище на умения по немски език.

               –Групи от лица в сходно положение/работни семинари: Това ще бъдат дискусионни групи, подпомагани от посредник, по време на които участниците обменят идеи и мисли. Групите от лица в сходно положение могат да насочат вниманието си върху редица теми, като например управлението на времето, самоуправлението, мерки за промоция на здравето или специални групи от лица в сходно положение за участници с мигрантски произход. Предлагат се редица семинари, като например семинар относно равновесието между професионалния и личния живот или по въпросите, свързани с  пола.

               –Консултантски услуги при започване на предприемаческа дейност: Те ще включват пакет от консултантски услуги за желаещите да започнат собствена предприемаческа дейност. Тези услуги ще включват предоставяне на индивидуализирани съвети, адаптирани към конкретните нужди на лицата.

               –Търсене на работа: Професионални помощници за намиране на работа ще спомагат за намиране на потенциални свободни работни места, които все още не са публикувани и които биха могли да съответстват на профила на отговарящите на условията работници. Планира се и провеждането на панаир на заетостта.

               –Последващи услуги по наставничество/осигуряване на заетост: Работниците могат да се ползват от допълнителни консултантски услуги по предоставяне на насоки след започване на нова работа, за да се улесни преходът към нея и да се намали рискът от загубата на работното място.

               –Помощ за обучение: Плащането започва да тече от датата, на която работникът постъпва в центъра за преквалификация, и приключва веднага щом лицето напусне центъра за преквалификация.

               31.Проектът ще допринесе за устойчивото икономическо развитие в Германия. Предприетите мерки са в съответствие със стратегията за устойчиво развитие на Германия, — и дружеството Weitblick Personalpartner GmbH, което е било натоварено със създаването на два центъра за преквалификация, предлага сертифициране на устойчивостта.

               32.Предложените действия, описани в настоящия документ, представляват мерки за активна политика на пазара на труда в рамките на допустимите действия, посочени в член 7 от Регламента за ЕФПГ. Тези действия не заместват пасивните мерки за социална закрила.

               33.Германия предостави поисканата информация относно действията, които са задължителни за засегнатото предприятие по силата на националното право или на колективни споразумения. Потвърдено беше, че финансовото участие от ЕФПГ няма да замени тези действия.

               Прогнозен бюджет

               34.Прогнозните общи разходи са 3 608 719 EUR и обхващат разходи за персонализирани услуги в размер на 3 464 371 EUR и разходи за подготвителни дейности, дейности по управление, информация и публичност, контрол и докладване в размер на 144 348 EUR.

               35.Общият размер на поисканото финансово участие от ЕФПГ възлиза на 2 165 231 (60 % от общия размер на разходите).

                        Действия

                        Прогнозен брой участници

                        Прогнозни разходи (закръглени) за един участник
                           16
                        (EUR)

                        Общо прогнозни разходи

                        (EUR)

                        Персонализирани услуги (действия по член 7, параграф 1, букви а) и в) от Регламента за ЕФПГ)

                        Мерки за повишаване на квалификацията (Qualifizierungsmaßnahmen)

                        288

                        4 512

                        1 299 516

                        Групи от лица в сходно положение/семинари:

                        276

                        1 294

                        357 086

                        Консултантски услуги при започване на предприемаческа дейност (Existenzgründerberatung)

                        30

                        1 690

                        50 710

                        Помощ при търсенето на работа (Stellenakquise)

                        350

                        369

                        129 319

                        Последващи услуги по наставничество/осигуряване на заетост (Nachbetreuung/Beschäftigungssicherung)

                        646

                        643

                        415 211

                        Междинен сбор (a):

                        Процент от пакета персонализирани услуги:

                        –

                        2 251 842

                        (65 %)

                        Помощи и стимули (действия по член 7, параграф 1, буква б) от Регламента за ЕФПГ)

                        Помощи за обучение (Transferkurzarbeitergeld)

                        646

                        1 877

                        1 212 529

                        Междинен сбор (б):

                        Процент от пакета персонализирани услуги

                        –

                        1 212 529

                        (35 %)

                         Действия по член 7, параграф 4 от Регламента за ЕФПГ

                        1. Подготвителни дейности

                        –

                        21 652

                        2. Управление

                        –

                        79 391

                        3. Информация и публичност

                        –

                        7 218

                        4. Контрол и докладване

                        –

                        36 087

                        Междинен сбор (в):

                        Процент от общите разходи:

                        –

                        144 348

                        (4 %)

                        Общо разходи (а + б + в):

                        –

                        3 608 719

                        Финансово участие от ЕФПГ (60 % от общия размер на разходите)

                        –

                        2 165 231

               36.Разходите за действията, определени в таблицата по-горе като дейности по член 7, параграф 1, буква б) от Регламента за ЕФПГ, не надвишават 35 % от общите разходи за съгласувания пакет от персонализирани услуги. Германия потвърди, че тези действия са обвързани с активното участие на бенефициерите от целевата група в дейности по търсене на работа или обучение.

               Период на допустимост на разходите

               37.Германия започна да предоставя персонализираните услуги на бенефициерите от целевата група на 1 януари 2018 г. По тази причина разходите за действията са допустими за предоставяне на финансово участие от ЕФПГ в периода от 1 януари 2018 г. до 1 януари 2020 г.

               38.Германия започна да покрива административните разходи, свързани с изпълнението на ЕФПГ, на 7 юли 2017 г. По тази причина разходите за дейности по подготовка, управление, информация и публичност, контрол и докладване ще бъдат допустими за финансово участие от ЕФПГ в периода от 7 юли 2017 г. до 1 юли 2020 г.

               Допълнителни действия, финансирани с национални средства или със средства от Съюза

               39.Източниците на национално предварително финансиране или съфинансиране са федералният бюджет и Федералната публична служба по заетостта (Bundesagentur für Arbeit). Те осигуряват националната вноска в размер на 40 % от общия размер на разходите за финансираните от ЕФПГ мерки, предложени от центъра за преквалификация
                  17
               .

               40.Германия потвърди, че мерките, описани по-горе, за които са отпуснати финансови средства по линия на ЕФПГ, няма да получат паралелно с това финансова подкрепа от други финансови инструменти на Съюза.

               Процедури за провеждане на консултации с бенефициерите от целевата група, с техните представители или със социалните партньори, както и със съответните органи на местно и регионално равнище

               41.Германия посочи, че координираният пакет от персонализирани услуги е бил изготвен в консултация с всички заинтересовани страни и по-специално с представители на съкратените работници, социални партньори и регионални органи. За планирането на подпомаганите от ЕФПГ мерки Федералното министерство на труда и социалните въпроси проведе разговори с ръководителите на Goodyear, работническия съвет, индустриалния профсъюз IG BCE, както и публичната служба по заетостта, за да обсъдят възможностите за подкрепа от страна на ЕФПГ. По време на дискусията на кръгла маса на 7 юли 2017 г. всички заинтересовани страни ясно изразиха одобрение на евентуално заявление по ЕФПГ. Всички страни тясно си сътрудничаха, и на 18 септември 2017 г. ПСЗ представи концепция за предвиждания пакет от индивидуализирани мерки.

               Системи за управление и контрол

               42.В заявлението е описана системата за управление и контрол, в която са определени отговорностите на съответните органи. Германия уведоми Комисията, че финансовото участие ще бъде управлявано от същите структури в рамките на Федералното министерство на труда и социалните въпроси (Bundesministerium für Arbeit und Soziales), които управляват Европейския социален фонд (ЕСФ). Независимо от това, като управляващ орган за ЕФПГ в рамките на „Gruppe Europäische Fonds für Beschäftigung“ действа „Referat EF 4“, докато управляващият орган за ЕСФ е „Referat EF 1“. Контролният орган както за ЕФПГ, така и за ЕСФ е „Organisationseinheit Prüfbehörde“. Тези органи са управлявали и предходните финансови участия от ЕФПГ в Германия. Някои от задачите на управляващия орган за ЕФПГ са постоянно делегирани на ПСЗ чрез административно споразумение.

               Ангажименти, поети от засегнатата държава членка

               43.Германия представи всички необходими гаранции за това, че:

               –при достъпа до предложените действия и тяхното изпълнение ще се спазват принципите на равнопоставеност и недискриминация;

               –са спазени изискванията, определени в националното законодателство и в законодателството на ЕС относно колективните съкращения;

               –дружеството Goodyear, което е продължило дейността си след освобождаването на работниците, е спазило своите правни задължения във връзка със съкращенията и е предприело съответните действия във връзка с работниците си;

               –за предложените действия няма да бъде получена финансова помощ от други фондове или финансови инструменти на Съюза и няма да бъде допуснато дублиране на финансирането;

               –предложените действия ще допълват други действия, финансирани от структурните фондове;

               –финансовото участие от ЕФПГ ще бъде съобразено с процедурните и материалноправните разпоредби на Съюза относно държавните помощи.

               ОТРАЖЕНИЕ ВЪРХУ БЮДЖЕТА

               Бюджетно предложение

               44.В съответствие с предвиденото в член 12 от Регламент (ЕС, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020
                  18
                ЕФПГ не може да надхвърля максимален годишен размер от 150 милиона евро (по цени от 2011 г.).

               45.След като проучи заявлението с оглед на условията, определени в член 13, параграф 1 от Регламента за ЕФПГ, и като отчете броя на бенефициерите от целевата група, предложените действия и прогнозните разходи, Комисията предлага да бъдат мобилизирани средства от ЕФПГ в размер на 2 165 231 EUR, което представлява 60 % от общите разходи за предложените действия, за предоставяне на финансово участие по заявлението.

               46.Предложеното решение за мобилизиране на средства от ЕФПГ ще бъде взето съвместно от Европейския парламент и Съвета в съответствие с предвиденото в точка 13 от Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление
                  19
               .

               Свързани актове

               47.Едновременно с представянето на настоящото предложение за решение за мобилизиране на средства от ЕФПГ Комисията ще представи на Европейския парламент и на Съвета предложение за прехвърляне към съответния бюджетен ред на сумата от 2 165 231 EUR.

               48.Едновременно с приемането на настоящото предложение за решение за мобилизиране на средства от ЕФПГ Комисията ще приеме решение за предоставяне на финансово участие посредством акт за изпълнение, който ще влезе в сила на датата, на която Европейският парламент и Съветът приемат предложеното решение за мобилизиране на средства от ЕФПГ.

               Предложение за

               РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

               за мобилизиране на средства от Европейския фонд за приспособяване към глобализацията във връзка със заявление от Германия – EGF/2017/008 DE/Goodyear

               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

               като взеха предвид Договора за функционирането на Европейския съюз,

               като взеха предвид Регламент (EС) № 1309/2013 на Европейския парламент и на Съвета от 17 декември 2013 г. относно Европейския фонд за приспособяване към глобализацията (2014—2020 г.) и за отмяна на Регламент (ЕО) № 1927/2006
                  20
               , и по-специално член 15, параграф 4 от него,

               като взеха предвид Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление
                  21
               , и по-специално точка 13 от него,

               като взеха предвид предложението на Европейската комисия,

               като имат предвид, че:

               (1)Европейският фонд за приспособяване към глобализацията (ЕФПГ) е създаден с цел оказване на подкрепа на съкратени работници и самостоятелно заети лица, чиято дейност е прекратена в резултат на големи структурни промени в моделите на световната търговия вследствие на глобализацията, в резултат на продължаване на световната финансова и икономическа криза или в резултат на нова световна финансова и икономическа криза, както и с цел подпомагане на тяхната реинтеграция на пазара на труда.

               (2)В съответствие с предвиденото в член 12 от Регламент (ЕС, Евратом) № 1311/2013 на Съвета ЕФПГ не може да надхвърля максимален годишен размер от 150 милиона евро (по цени от 2011 г.)
                  22
               .

               (3)На 6 октомври 2017 г. Германия подаде заявление за мобилизиране на средства от ЕФПГ във връзка със съкращения в Goodyear Dunlop Tires Germany GmbH в Германия. Към него беше предоставена допълнителна информация, както е предвидено в член 8, параграф 3 от Регламент (ЕС) № 1309/2013. Заявлението отговаря на изискванията за определяне на финансово участие от ЕФПГ, установени в член 13 от Регламент (ЕС) № 1309/2013.

               (4)Поради това, за да бъде удовлетворено подаденото от Германия заявление, следва да бъдат мобилизирани средства за предоставяне на финансово участие от ЕФПГ в размер на 2 165 231 EUR.

               (5)За да се сведе до минимум времето, необходимо за мобилизиране на средства от ЕФПГ, настоящото решение следва да се прилага от датата на приемането му,

               ПРИЕХА НАСТОЯЩОТО РЕШЕНИЕ:

               Член 1

               В рамките на общия бюджет на Съюза за финансовата 2018 година от Европейския фонд за приспособяване към глобализацията се мобилизират средства за предоставяне на сумата от 2 165 231 EUR под формата на бюджетни кредити за поети задължения и бюджетни кредити за плащания.

               Член 2

               Настоящото решение влиза в сила в деня на публикуването му в Официален вестник на Европейския съюз. То се прилага от [датата на приемането му]
                  23*.

               Съставено в Брюксел на […] година.

                  За Европейския парламент
                        За Съвета

                  Председател
                        Председател

                     (1)

                        ОВ L 347, 20.12.2013 г., стр. 855.

                     (2)

                        По смисъла на член 3 от Регламента за ЕФПГ.

                     (3)

                        Регламент (ЕС) № 1046/2012 на Комисията от 8 ноември 2012 г. за прилагане на Регламент (ЕО) № 1059/2003 на Европейския парламент и на Съвета за установяване на обща класификация на териториалните единици за статистически цели (NUTS) по отношение на предоставянето на динамичните редове според новото регионално деление (ОВ L 310, 9.11.2012 г., стр. 34).

                     (4)

                        ОВ L 393, 30.12.2006 г., стр. 1.

                     (5)

                        Съгласно член 7, параграф 4 от Регламент (EС) № 1309/2013.

                     (6)

                        Пазарът на гуми в най-широк смисъл включва два сегмента, които се определят спрямо размера на джантата . Сегментът В обхваща размери на джантата от 13 до 16 инча, които обичайно се използват за малки и средни превозни средства, докато сегментът А обхваща размери от 17 до 22 инча обикновено за по-големи автомобили.

                     (7)

                        ACEA Джобен справочник на автомобилната промишленост 2017—2018 г. http://www.acea.be/publications/article/acea-pocket-guide

                     (8)

                        OICA 2017 г.: Статистически данни,
                  http://www.oica.net/category/production-statistics/

                     (9)

                        Евростат, 2017 г.: Търговията с държави извън ЕС на моторни превозни средства по категории, за периода 2013—2016 г. (млн. EUR), ttp://ec.europa.eu/eurostat/statistics-explained/index.php/File:Extra_EU_trade_of_motor_vehicles,_by_category,_2013-2016_(EUR_million).png

                     (10)

                        ACEA Джобен справочник на автомобилната промишленост 2017—2018 г. http://www.acea.be/publications/article/acea-pocket-guide

                     (11)

                        ACEA Джобен справочник на автомобилната промишленост 2017—2018 г. http://www.acea.be/publications/article/acea-pocket-guide

                     (12)

                        ETRMA 2017 г.: Статистика — издание 2016 г., № 8 http://www.etrma.org/uploads/Modules/Documentsmanager/20161208---statistics-booklet-2016-final5.pdf.

                     (13)

                        ETRMA 2017 г.: Статистика — издание 2016 г., № 8, http://www.etrma.org/uploads/Modules/Documentsmanager/20161208---statistics-booklet-2016-final5.pdf

                     (14)

                        GFK 2015 г.: GfK Retail Sales Tracking Data, Tire Trade Germany, ян.-дек. 2005 г. до ян.-дек. 2014 г., https://blog.gfk.com/wp-content/uploads/2015/04/01-a.png

                     (15)

                        За свързания сектор от разделение 29 по NACE Revision 2 („Производство на автомобили, ремаркета и полуремаркета“) са били подадени 23 заявления за подкрепа от ЕФПГ, 13 от които се основават на свързана с търговията глобализация, а 10 — на световната финансова и икономическа криза. В много от тези случаи и двата критерия (глобализацията и кризата) в различна степен са оказали влияние върху решението за съкращаване на работници. Впоследствие самата държава членка следва да определи коя е основната причина в конкретното заявление и да предостави аргументиран анализ на връзката между съкращенията и този критерий, показвайки ясна причинно-следствена връзка.

                     (16)

                        Общо прогнозни разходи, разделени на очаквания брой участници; средните прогнозни разходи за всеки участник са закръглени, за да се избегнат десетичните запетаи.

                     (17)

                        Предоставянето на пакета от персонализирани услуги, който включва изплащането на помощите, както и мерки за активна политика на пазара на труда, може да започне веднага след като работниците постъпят официално в центъра за преквалификация (съответно 1 януари 2018 г. или 1 април 2018 г.). От самото начало, работниците получават помощи за обучение („Transferkurzarbeitergeld“), които са допустими за съфинансиране от ЕФПГ, докато съкратените работници участват в мерки за активна политика на пазара на труда.

                     (18)

                        ОВ L 347, 20.12.2013 г., стр. 884.

                     (19)

                        ОВ С 373, 20.12.2013 г., стр. 1.

                     (20)

                        ОВ L 347, 20.12.2013 г., стр. 855.

                     (21)

                        ОВ С 373, 20.12.2013 г., стр. 1.

                     (22)

                        Регламент (EC, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020 (ОВ L 347, 20.12.2013 г., стр. 884).

                     (23)
                  *
                        Датата да се попълни от Парламента преди публикуването в ОВ.


               ЕВРОПЕЙСКА КОМИСИЯ
            Брюксел, 23.5.2018
            COM(2018) 363 final
            2018/0200(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на съответните комитети на Икономическата комисия за Европа на Организацията на обединените нации по отношение на предложенията за изменения на правила на ООН № 13, 13-H, 14, 16, 22, 44, 49, 51, 54, 75, 83, 85, 89, 96, 106, 108, 109, 120, 129, 137, 139 и 140, на глобални технически правила на ООН №  15 и 19, и по отношение на предложенията за две нови правила на ООН и две нови вписвания в Сборника с предложения за глобални технически правила

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

               Икономическата комисия за Европа на Организацията на обединените нации (ИКЕ на ООН) разработва на международно равнище хармонизирани изисквания, предназначени да премахнат техническите пречки пред търговията с моторни превозни средства между договарящите се страни по Ревизиранаото споразумение от 1958 г. и да гарантират, че тези превозни средства осигуряват висока степен на безопасност и опазване на околната среда.

               В съответствие с Решение 97/836/ЕО на Съвета от 27 ноември 1997 г. Съюзът се присъедини към Споразумението на Икономическата комисия за Европа на Организацията на обединените нации („ИКЕ на ООН“) за приемане на единни технически предписания за колесните превозни средства, оборудване и части, които могат да се монтират и/или да се използват на колесните превозни средства, и условията за взаимно признаване на одобренията, получени въз основа на тези предписания („Ревизирано споразумение от 1958 г.“), а в съответствие с Решение 2000/125/ЕО на Съвета от 31 януари 2000 г. относно сключването на споразумение относно създаването на глобални технически регламенти за колесните пътни превозни средства, оборудване и части, които могат да бъдат монтирани и/или използвани на колесните пътни превозни средства („Паралелно споразумение“) Съюзът се присъедини към Паралелното споразумение.

               Заседанията на Работна група 29 на ИКЕ на ООН — Световния форум за хармонизация на правилата за превозните средства — се провеждат три пъти всяка календарна година — през март, юни и ноември. На всяко заседание се приемат нови правила на ООН, нови глобални технически правила на ООН (ГТП на ООН) и/или изменения на съществуващи правила на ООН или глобални технически правила на ООН (ГТП на ООН), за да се отчете техническият прогрес. Преди всяко заседание на Работна група 29 една от шестте работни комисии към нея приема тези изменения.

               След това по време на заседанието на Работна група 29 се гласува за окончателното приемане на измененията, допълненията и поправките, стига да е налице кворум и квалифицирано мнозинство от договарящите се страни. ЕС е договаряща се страна по две споразумения (съответно от 1958 г. и 1998 г.) в обхвата на дейност на Работна група 29. Всеки път се изготвя решение на Съвета, известно като „мегарешение“, което съдържа списък на правилата, измененията, допълненията и поправките и с което Комисията се упълномощава да гласува от името на Съюза на съответното заседание на Работна група 29.

               С настоящото решение на Съвета се определя позицията на Съюза при гласуване на правилата, измененията, допълненията и поправките по време на заседанието на Работна група 29 през юни 2018 г., предвидено да се проведе от 18 до 22 юни 2018 г.

               •Съгласуваност с действащите разпоредби в тази област на политиката

               Настоящото предложение допълва и е в пълно съответствие с политиката на Съюза в областта на вътрешния пазар по отношение на автомобилната промишленост.

               Системата на Работна група 29 допринася за постигането на по-висока степен на хармонизиране в международен план на стандартите за превозните средства. Споразумението от 1958 г. има основна роля за постигането на тази цел, тъй като производителите от ЕС могат да използват общ набор от правила за одобрение на типа със съзнанието, че договарящите се страни ще признаят съответствието на продуктите им с тяхното национално законодателство. Тази схема, например, направи възможно с Регламент (ЕО) № 661/2009 относно общата безопасност на моторните превозни средства да се отменят повече от 50 директиви на ЕС и същите да се заменят със съответните правила, разработени съгласно Споразумението от 1958 г.

               Подобен подход беше приложен и с Директива 2007/46/ЕО, която замени системите за одобрение в отделните държави членки с процедура на Съюза за одобрение и създаде хармонизирана рамка, съдържаща административните разпоредби и общите технически изисквания по отношение на всички нови превозни средства, системи, компоненти и отделни технически възли. С посочената директива правилата на ИКЕ на ООН бяха инкорпорирани в системата на ЕС за одобрение на типа като изисквания за одобрение на типа или като алтернативи на законодателството на Съюза. След приемането на посочената директива правилата на ООН във все по-голяма степен се инкорпорират в законодателството на Съюза в рамките на системата на ЕС за одобряване на типа.

               •Съгласуваност с други политики на Съюза

               Системата на Работна група 29 е свързана с политиката на Съюза в областта на конкурентоспособността, върху която тази инициатива има положително въздействие. Настоящото предложение е в съответствие и с политиките на Съюза в областта на транспорта и енергетиката, които надлежно са взети предвид в процеса на изготвяне и приемане на правилата на ООН, попадащи в обхвата на Споразумението от 1958 г.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

               Правното основание за настоящото предложение е член 114 във връзка с член 218, параграф 9 от Договора за функционирането на Европейския съюз.

               •Субсидиарност

               Гласуването в подкрепа на такива международни инструменти, като предложения за правила на ООН, изменения на правила на ООН и проекти на глобални технически правила, и включването им в системата на Съюза за одобрение на типа на моторните превозни средства, може да бъде направено единствено от Съюза. По този начин не само се предотвратява раздробяването на вътрешния пазар, но също така се гарантират еднакви стандарти за опазване на околната среда и за безопасност в Съюза. Налице са и предимства, свързани с икономии от мащаба: продуктите могат да се произвеждат за целия пазар на Съюза и дори за международния пазар, вместо да се адаптират, за да получат национално одобрение на типа за всяка отделна държава членка.

               Поради това настоящото предложение е в съответствие с принципа на субсидиарност.

               •Пропорционалност

                  Настоящото решение на Съвета оправомощава Комисията да гласува от името на Съюза и е пропорционален инструмент в съответствие с член 5, параграф 1 от Решение 97/836/ЕО на Съвета с цел да се определи единна позиция на ЕС в ИКЕ на ООН по отношение на гласуването по работните документи, предложени в дневния ред на заседанието на Работна група 29. Следователно настоящото предложение е в съответствие с принципа на пропорционалност, тъй като не надхвърля необходимото за постигане на поставените цели — да се осигури доброто функциониране на вътрешния пазар, като същевременно се гарантира висока степен на обществена безопасност и защита.

               •Избор на инструмент

               В член 218, параграф 9 от ДФЕС е предвидено, че за да бъде определена позицията, която трябва да се заеме от името на Съюза в орган, създаден с международно споразумение, е необходимо решение на Съвета.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

               Не е приложимо.

               •Консултации със заинтересованите страни

               Не е приложимо.

               •Събиране и използване на експертни становища

               Външни експертни становища не са приложими в случая с настоящото предложение. На това все пак беше направен преглед от Техническия комитет по моторните превозни средства.

               •Оценка на въздействието

               Настоящото предложение не може да бъде предмет на оценка на въздействието, тъй като няма законодателен характер и не съществуват или не са възможни алтернативни варианти на политиката.

               •Регулаторна пригодност и опростяване

               Настоящата инициатива няма отражение върху административната тежест, тъй като с приложените към мегарешението позовавания на въпросните изменения не се въвеждат нови задължения за докладване или други административни задължения за предприятията, включително за МСП. Напротив, цели се намаляване на административната тежест, тъй като прилагането на хармонизирани в световен мащаб изисквания дава възможност на производителите да представят документация за одобрение на компоненти и системи не само в ЕС, но и на износните пазари на страните по споразумението от 1958 г., нечленуващи в ЕС.

               Предложението има голямо положително въздействие върху конкурентоспособността на автомобилната промишленост на ЕС и върху международната търговия. Приемането на международно хармонизирани правила за превозните средства от страна на търговските партньори на ЕС се признава като най-добрият начин за премахване на нетарифните пречки пред търговията и за отваряне или разширяване на достъпа до съответните пазари за предприятия от автомобилната промишленост на ЕС.

               •Основни права

               Предложението няма последствия за защитата на основните права.

               4.ОТРАЖЕНИЕ ВЪРХУ БЮДЖЕТА

               Настоящата инициатива няма отражение върху бюджета.

               5.ДРУГИ ЕЛЕМЕНТИ

               •Планове за изпълнение и механизъм за мониторинг, оценка и докладване

               Не е приложимо.

               •Обяснителни документи (за директиви)

               Не е приложимо.

               •Подробни разяснения на отделните разпоредби на предложението

               С предложението се определя позицията на Съюза при гласуване на:

               –предложенията за изменения на правила на ООН № 13, 13-H, 14, 16, 22, 44, 49, 51, 54, 75, 83, 85, 89, 96, 106, 108, 109, 120, 129, 137, 139 и 140;

               –предложенията за изменения на глобални технически правила на ООН № 15 и 19;

               –предложенията за две нови правила на ООН; и

               –предложенията за две нови вписвания в Сборника с предложения за глобални технически правила.

               2018/0200 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на съответните комитети на Икономическата комисия за Европа на Организацията на обединените нации по отношение на предложенията за изменения на правила на ООН № 13, 13-H, 14, 16, 22, 44, 49, 51, 54, 75, 83, 85, 89, 96, 106, 108, 109, 120, 129, 137, 139 и 140, на глобални технически правила на ООН №  15 и 19, и по отношение на предложенията за две нови правила на ООН и две нови вписвания в Сборника с предложения за глобални технически правила

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 114 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)С Решение 97/836/ЕО на Съвета
                  1
                Съюзът се присъедини към Споразумението на Икономическата комисия за Европа на Организацията на обединените нации (ИКЕ на ООН) за приемане на единни технически предписания за колесните превозни средства, оборудване и части, които могат да се монтират и/или да се използват на колесните превозни средства, и условията за взаимно признаване на одобренията, получени въз основа на тези предписания („Ревизирано споразумение от 1958 г.“).

               (2)С Решение 2000/125/ЕО на Съвета
                  2
                Съюзът се присъедини към Споразумението относно създаването на глобални технически правила за колесните пътни превозни средства, оборудване и части, които могат да бъдат монтирани и/или използвани на колесните пътни превозни средства („Паралелно споразумение“).

               (3)Директива 2007/46/ЕО на Европейския парламент и на Съвета
                  3
                замени системите за одобрение в отделните държави членки с процедура на Съюза за одобрение и създаде хармонизирана рамка, съдържаща административните разпоредби и общите технически изисквания по отношение на всички нови превозни средства, системи, компоненти и отделни технически възли. С тази директива правилата, приети съгласно Ревизираното споразумение от 1958 г. („правилата на ООН“), бяха инкорпорирани в системата на ЕС за одобрение на типа или като изисквания за одобрение на типа или като алтернативи на законодателството на Съюза. След приемането на Директива 2007/46/ЕО правилата на ООН във все по-голяма степен се включват в законодателството на Съюза.

               (4)С оглед на натрупания опит и техническия напредък изискванията относно някои елементи или характеристики, обхванати от правила на ООН № 13, 13-H, 14, 16, 22, 44, 49, 51, 54, 75, 83, 85, 89, 96, 106, 108, 109, 120, 129, 137, 139 и 140, както и от глобални технически правила на ООН № 15 и 19, трябва да бъдат адаптирани.

               (5)С цел определяне на единни разпоредби относно одобрението на моторни превозни средства и техните компоненти по отношение на експлоатационните показатели, свързани с безопасността, на задвижваните с водород дву- и триколесни превозни средства (категории L1, L2, L3, L4 и L5), предложението за правило на ООН по тези въпроси трябва да бъде адаптирано.

               (6)С цел да се установят единни разпоредби относно одобрението на механичните компоненти на теглително-прикачните устройства за състави от селскостопански превозни средства, предложението за правило на ООН трябва да бъде адаптирано.

               (7)С оглед на създаването на основа за предстоящите обсъждания относно емисиите в реални условия на движение, е целесъобразно в Сборника с предложения за глобални технически правила по отношение на Европейския съюз да се добавят Регламент (ЕС) 2017/1151 на Комисията
                  4
                и Регламент (ЕС) 2017/1154 на Комисията
                  5
               , както и да се подкрепи искането на Япония за включване в сборника на методиката ѝ за изпитване на емисиите при реални условия на движение.

               (8)Целесъобразно е да се определи позицията, която трябва да се заеме от името на Съюза в рамките на Административния комитет по Ревизираното споразумение от 1958 г. и на Изпълнителния комитет по Паралелното споразумение, относно приемането на посочените предложения.

               (9)В тези комитети Съюзът ще се представлява от Комисията в съответствие с член 17, параграф 1 от Договора за Европейския съюз,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на Административния комитет по Ревизираното споразумение от 1958 г. и на Изпълнителния комитет по Паралелното споразумение в периода 18—22 юни 2018 г., е да се гласува в подкрепа на предложенията, изброени в приложението към настоящото решение.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Решение 97/836/ЕО на Съвета от 27 ноември 1997 г. с оглед на присъединяването на Европейската общност към Споразумението на Икономическата комисия за Европа на Организацията на обединените нации за приемане на единни технически предписания за колесните превозни средства, оборудване и части, които могат да се монтират и/или да се използват на колесните превозни средства, и условията за взаимно признаване на одобренията, получени въз основа на тези предписания („Ревизирано споразумение от 1958 година“) (ОВ L 346, 17.12.1997 г., стр. 78).

                     (2)

                        Решение 2000/125/ЕО на Съвета от 31 януари 2000 г. относно сключването на споразумение относно създаването на глобални технически регламенти за колесните пътни превозни средства, оборудване и части, които могат да бъдат монтирани и/или използвани на колесните пътни превозни средства („Паралелно споразумение“) (ОВ L 35, 10.2.2000 г., стр. 12).

                     (3)

                        Директива 2007/46/ЕО на Европейския парламент и на Съвета от 5 септември 2007 г. за създаване на рамка за одобрение на моторните превозни средства и техните ремаркета, както и на системи, компоненти и отделни технически възли, предназначени за такива превозни средства (Рамкова директива) (ОВ L 263, 9.10.2007 г., стр. 1).

                     (4)

                        Регламент (ЕС) 2017/1151 на Комисията от 1 юни 2017 г. за допълване на Регламент (ЕО) № 715/2007 на Европейския парламент и на Съвета за типово одобрение на моторни превозни средства по отношение на емисиите от леки превозни средства за превоз на пътници и товари (Евро 5 и Евро 6) и за достъпа до информация за ремонт и техническо обслужване на превозни средства, за изменение на Директива (ЕО) 2007/46/ЕО на Европейския парламент и на Съвета, Регламент (ЕО) № 692/2008, Регламент (ЕС) № 1230/2012 и за отмяна на Регламент (ЕО) № 692/2008 на Комисията (текст от значение за ЕИП) (ОВ L 175, 7.7.2017 г., стр. 1—643).

                     (5)

                        Регламент (ЕС) 2017/1154 на Комисията от 7 юни 2017 г. за изменение на Регламент (ЕС) 2017/1151 на Комисията за допълване на Регламент (ЕО) № 715/2007 на Европейския парламент и на Съвета за типово одобрение на моторни превозни средства по отношение на емисиите от леки превозни средства за превоз на пътници и товари (Евро 5 и Евро 6) и за достъпа до информация за ремонт и техническо обслужване на превозни средства, за изменение на Директива 2007/46/ЕО на Европейския парламент и на Съвета, на Регламент (ЕО) № 692/2008 на Комисията и на Регламент (ЕС) № 1230/2012 на Комисията и за отмяна на Регламент (ЕО) № 692/2008 и на Директива 2007/46/ЕО на Европейския парламент и на Съвета по отношение на емисиите в реални условия на движение от леки превозни средства за превоз на пътници и товари (Евро 6) (текст от значение за ЕИП) (ОВ L 175, 7.7.2017 г., стр. 708—732).

    ---documentbreak---

               ЕВРОПЕЙСКА КОМИСИЯ
            Брюксел,23.5.2018
            COM(2018) 363 final
            ПРИЛОЖЕНИЕ
            към
            Предложение за решение на Съвета
            относно позицията, която трябва да се заеме от името на Европейския съюз в рамките на съответните комитети на Икономическата комисия за Европа на Организацията на обединените нации по отношение на предложенията за изменения на правила на ООН № 13, 13-H, 14, 16, 22, 44, 49, 51, 54, 75, 83, 85, 89, 96, 106, 108, 109, 120, 129, 137, 139 и 140, на глобални технически правила на ООН №  15 и 19, и по отношение на предложенията за две нови правила на ООН и две нови вписвания в Сборника с предложения за глобални технически правила

               ПРИЛОЖЕНИЕ

                        Правило №

                        Заглавие на точката от дневния ред

                        Референтен номер на документа
                           1

                        13

                        Предложение за допълнение 15 към серия от изменения 11 на правило № 13 на ООН (спирачни системи на тежкотоварни превозни средства)

                        ECE/TRANS/WP.29/2018/53

                        13-H

                        Предложение за допълнение 1 към серия от изменения 01 на правило № 13-H на ООН (спирачни системи на превозни средства от категории M1 и N1)

                        ECE/TRANS/WP.29/2018/54

                        14

                        Предложение за серия от изменения 09 на Правило № 14 на ООН (устройства за закрепване на обезопасителните колани)

                        ECE/TRANS/WP.29/2018/44

                        16

                        Предложение за допълнение 3 към серия от изменения 07 на Правило № 16 на ООН (обезопасителни колани)

                        ECE/TRANS/WP.29/2018/37

                        16

                        Предложение за поправка 1 на допълнение 9 към серия от изменения 06 на Правило № 16 на ООН (обезопасителни колани)

                        ECE/TRANS/WP.29/2018/64

                        16

                        Предложение за поправка 1 на допълнение 1 към серия от изменения 07 на Правило № 16 на ООН (обезопасителни колани)

                        ECE/TRANS/WP.29/2018/65

                        16

                        Предложение за поправка 1 на допълнение 10 към серия от изменения 06 на Правило № 16 на ООН (обезопасителни колани)

                        ECE/TRANS/WP.29/2018/66

                        16

                        Предложение за поправка 1 на допълнение 2 към серия от изменения 07 на Правило № 16 на ООН (обезопасителни колани)

                        ECE/TRANS/WP.29/2018/76

                        22

                        Предложение за допълнение 3 към серия от изменения 05 на Правило № 22 на ООН (защитни каски)

                        ECE/TRANS/WP.29/2018/38

                        44

                        Предложение за допълнение 14 към серия от изменения 04 на правило № 44 на ООН (системи за обезопасяване на деца)

                        ECE/TRANS/WP.29/2018/39

                        49

                        Предложение за допълнение 10 към серия от изменения 05 на Правило № 49 на ООН (двигатели със запалване чрез сгъстяване и двигатели с принудително запалване (ВНГ и КПГ))

                        ECE/TRANS/WP.29/2018/46

                        49

                        Предложение за допълнение 6 към серия от изменения 06 на Правило № 49 на ООН (двигатели със запалване чрез сгъстяване и двигатели с принудително запалване (ВНГ и КПГ))

                        ECE/TRANS/WP.29/2018/47

                        51

                        Предложение за допълнение 4 към серия от изменения 03 на Правило № 51 на ООН (шум от превозни средства от категории M и N)

                        ECE/TRANS/WP.29/2018/63

                        54

                        Предложение за допълнение 23 към Правило № 54 на ООН (гуми за товарни превозни средства и техните ремаркета)

                        ECE/TRANS/WP.29/2018/55

                        75

                        Предложение за поправка 1 на допълнение 17 към правило № 75 на ООН (гуми за превозни средства от категория L)

                        ECE/TRANS/WP.29/2018/67

                        83

                        Предложение за допълнение 11 към серия от изменения 06 на правило № 83 на ООН (емисии от превозни средства от категории M1 и N1)

                        ECE/TRANS/WP.29/2018/48

                        83

                        Предложение за допълнение 7 към серия от изменения 07 на правило № 83 на ООН (емисии от превозни средства от категории M1 и N1)

                        ECE/TRANS/WP.29/2018/49

                        85

                        Предложение за допълнение 8 към Правило № 85 на ООН (измерване на полезната мощност)

                        ECE/TRANS/WP.29/2018/50

                        89

                        Предложение за допълнение 3 към Правило № 89 на ООН (устройства за ограничаване на скоростта)

                        ECE/TRANS/WP.29/2018/56

                        96

                        Предложение за серия от изменения 05 на Правило № 96 на ООН (емисии от дизелови двигатели (селскостопански трактори))

                        ECE/TRANS/WP.29/2018/51

                        106

                        Предложение за допълнение 16 към правило № 106 на ООН (гуми за селскостопански превозни средства)

                        ECE/TRANS/WP.29/2018/57

                        108

                        Предложение за допълнение 4 към Правило № 108 на ООН (регенерирани гуми за пътнически леки автомобили и техните ремаркета)

                        ECE/TRANS/WP.29/2018/58

                        109

                        Предложение за допълнение 9 към Правило № 109 на ООН (регенерирани гуми за товарни превозни средства и техните ремаркета)

                        ECE/TRANS/WP.29/2018/59

                        ECE/TRANS/WP.29/2018/59/Add.1

                        120

                        Предложение за серия от изменения 02 на Правило № 120 на ООН (полезна мощност на трактори и извънпътна техника)

                        ECE/TRANS/WP.29/2018/52

                        129

                        Предложение за допълнение 7 към Правило № 129 на ООН (усъвършенствани системи за обезопасяване на деца)

                        ECE/TRANS/WP.29/2018/40

                        129

                        Предложение за допълнение 4 към серия от изменения 01 на правило № 129 на ООН (усъвършенствани системи за обезопасяване на деца)

                        ECE/TRANS/WP.29/2018/41

                        129

                        Предложение за допълнение 3 към серия от изменения 02 на правило № 129 на ООН (усъвършенствани системи за обезопасяване на деца)

                        ECE/TRANS/WP.29/2018/42

                        129

                        Предложение за серия от изменения 03 на правило № 129 на ООН (усъвършенствани системи за обезопасяване на деца)

                        ECE/TRANS/WP.29/2018/45

                        137

                        Предложение за допълнение 1 към Правило № 137 на ООН (челен удар с обръщане на особено внимание на системите за обезопасяване)

                        ECE/TRANS/WP.29/2018/43

                        137

                        Предложение за допълнение 1 към серия от изменения 01 на Правило № 137 на ООН (челен удар с обръщане на особено внимание на системите за обезопасяване)

                        ECE/TRANS/WP.29/2018/77

                        139

                        Предложение за допълнение 1 към Правило № 139 на ООН (системи за подпомагане на спирането (BAS))

                        ECE/TRANS/WP.29/2018/60

                        140

                        Предложение за допълнение 1 към Правило № 140 на ООН (електронна система за контрол на стабилността (ESC))

                        ECE/TRANS/WP.29/2018/61

                        Ново правило на ООН

                        Предложение за ново правило на ООН относно превозните средства от категория L, задвижвани с водород и с горивни клетки

                        ECE/TRANS/WP.29/2018/68

                        Ново правило на ООН

                        Предложение за ново правило на ООН относно единни разпоредби за одобряване на механичните компоненти на теглително-прикачните устройства за състав от селскостопански превозни средства

                        ECE/TRANS/WP.29/2018/69

                        ГТП №

                        Заглавие на точката от дневния ред

                        Референтен номер на документа

                        ГТП 15

                        Предложение за изменение 4 на ГТП № 15 на ООН (хармонизирани в световен мащаб процедури за изпитване на леки превозни средства (WLTP))

                        ECE/TRANS/WP.29/2018/71

                        ГТП 19

                        Предложение за изменение 1 на ГТП № 19 на ООН (изпитвателни процедури за изпарителните емисии за хармонизираните в световен мащаб процедури за изпитване на леки превозни средства (EVAP WLTP))

                        ECE/TRANS/WP.29/2018/73

                        Заглавие на точката от дневния ред

                        Референтен номер на документа

                        Искане за включване в Сборника с предложения за ГТП на регламенти (ЕС) 2017/1151 и (ЕС) 2017/1154 относно емисиите при реални условия на движение

                        ECE/TRANS/WP.29/2018/79

                        Искане за вписване в Сборника с предложения за ГТП (сборник с предложения) на методиката на Япония за изпитване на емисиите при реални условия на движение

                        ECE/TRANS/WP.29/2018/81

                     (1)

                        Всички документи, посочени в таблицата, са публично достъпни на следния адрес:
                  http://www.unece.org/trans/main/wp29/wp29wgs/wp29gen/gen2018.html